Primul marcaj turistic cu vopsea fotoluminescentă din România este realizat în munții Gorjului. Acest element va asigura o iluminare a marcajului pe timpul nopții și va facilita astfel orientarea turiștilor și pe întuneric.
O amplă campanie de refacere a marcajelor turistice va fi demarată în perioada următoare de către salvamontiștii gorjeni. Aceștia își propun să reabiliteze cel puțin zece trasee până la jumătatea lunii iunie, astfel încât turiștii să poată beneficia de această nouă funcționalitate, o dată cu debutul vârfului de sezon turistic de vară. „Pentru aceste trasee vopseaua de tip Luminokrom a fost oferită gratuit de către distribuitorul acesteia în țara noastră, iar primele marcaje au început să fie făcute pe cele două trasee din comuna Runcu, cel către Inelul Domniței și cel de pe Cheile Sohodolului“, a spus Sabin Cornoiu, șeful Salvamont Gorj.
„Un nou pas înainte în promovarea și susținerea unui turism montan“
Cosmin Popescu, președintele Consiliului Județean Gorj, a precizat că se încearcă asigurarea celor mai bune condiții iubitorilor muntelui: „Acordăm o atenție deosebită deopotrivă punerii în valoare a potențialului turistic montan al județului nostru, cât și asigurării celor mai bune condiții desfășurării într-o cât mai mare siguranță a activităților montane, iar acest proiect este, fără îndoială, un nou pas înainte în promovarea și susținerea unui turism montan la cele mai înalte standarde”.
Sabin Cornoiu, directorul Salvamont Gorj, a precizat că se fac investiții pentru a crește siguranța celor care merg pe munte: „Încercăm să facem tot ce depinde de noi pentru a oferi un climat de siguranță celor care merg pe munte și să reușim să prevenim producerea de accidente pe munte și să reducem substanțial numărul acestora”.